b'\n_START_ARTICLE_\nSanakt\n_START_SECTION_\nIdentiteta\n_START_PARAGRAPH_\nSanaktova identiteta in \xc4\x8dasovna umestitev v Tretji dinastiji nista povsem jasna in ostajata predmet razprav. Medtem ko Sanaktov obstoj potrjujejo fragmenti pe\xc4\x8datov iz mastabe K2 pri Beit Khallafu in grafit, so njegov polo\xc5\xbeaj ustanovitelja Tretje dinastije, ki mu ga pripisujeta Maneto in Torinski seznam kraljev, resno ogrozila nedavna arheolo\xc5\xa1ka odkritja v Abidosu. Pe\xc4\x8dati, odkriti ob vhodu v tukaj\xc5\xa1njo Kasekemvijevo grobnico, ka\xc5\xbeejo, da je Kasekemvija verjetno pokopal in nasledil D\xc5\xbeoser in ne Sanakt._NEWLINE_Zagovorniki teorije, da je bil Sanakt ustanovitelj Tretje dinastije, temu oporekajo in trdijo, da prisotnost D\xc5\xbeoserjevih pe\xc4\x8datov v Kasekemvijevi grobnici dokazuje samo to, da je D\xc5\xbeoser opravil kultne obrede v Kasekemvijevo \xc4\x8dast, in ne nujno, da je bil njegov neposredni naslednik. Sanakt je bil poro\xc4\x8den s kraljico Nimaetap, ki je bila verjetno Kasekemvijeva h\xc4\x8derka in ne \xc5\xbeena, in z njo imel sina D\xc5\xbeoserja. Nekateri drugi egiptologi domnevajo, da je bil Sanakt D\xc5\xbeoserjev starej\xc5\xa1i brat. _NEWLINE_V zadnjem \xc4\x8dasu prevladuje mnenje, da je Sanakt vladal za D\xc5\xbeoserjem. Egiptologi Toby Wilkinson, Stephan Seidlmayer, Kenneth Kitchen in Rainer Stadelmann Sanakta ena\xc4\x8dijo z Nebko z ramze\xc5\xa1kih seznamov kraljev. Njihovo domnevo podpira fragment glinastega pe\xc4\x8data, na katerem je spodnji deli kartu\xc5\xa1e, v kateri Wilkinson, Seidlmayer in Stadelmann vidijo sledove hieroglifa Ka na koncu imena Nebka. Dietrich Wildung v nasprotju z njimi podpira ena\xc4\x8denje Nebke s Sanaktom, \xc4\x8deprav dvomi v veljavnost pe\xc4\x8data kot dokaza, ker je preve\xc4\x8d po\xc5\xa1kodovan, da bi se dalo kartu\xc5\xa1o zanesljivo prebrati kot Nebka. _NEWLINE_John D. Degreef, Nabil Swelim in  Wolfgang Helck nasprotujejo ena\xc4\x8denju Nebke in Sanakta in se sklicujejo na dejstvo, da Nebka ni potrjen z nobenim dokumentom z datumom pred D\xc5\xbeoserjem. Nabil Swelim Nebko namesto s Sanaktom ena\xc4\x8di s Horovim imenom Kaba  in Manetovim Mesohrisom. \xc4\x8casovno ga ume\xc5\xa1\xc4\x8da med sedmega in osmega faraona Tretje dinastije._NEWLINE_J\xc3\xbcrgen von Beckerath, Wolfgang Helck, Dietrich Wildung in Peter Kaploni so predlagali, da je Sanaktovo Horovo ime ime skrivnostnega faraona Hor Saja, ker v zlogu Sa vidijo skraj\xc5\xa1ano obliko imena Sanakt. Wolfgang Helck meni tudi to, da je Sanaktovo nesut-biti ime Veneg. Ker je bil Veneg faraon iz Druge dinastije, se na Helckovo teorijo gleda s skepticizmom.\n_START_SECTION_\nVladanje\n_START_PARAGRAPH_\nNatan\xc4\x8dna dol\xc5\xbeina Sanaktove vladavine ni znana. Za razliko od D\xc5\xbeoserja se je iz njegovega obdobja ohranilo zelo malo reliktov, kar povzro\xc4\x8da resne dvome v njegovo osemnajstletno vladavino, ki mu jo pripisujeta Maneto in Torinski seznam kraljev. Ker sta oba vira nastala dva tiso\xc4\x8d (Maneto) in ve\xc4\x8d kot tiso\xc4\x8d let (Torinski seznam) po Sanaktu, je nenatan\xc4\x8dnost ali nezanesljivost nekaterih podatkov pri\xc4\x8dakovana. Torinski seznam, na primer, je bil prepisan na papirus v Novem kraljestvu v \xc4\x8dasu faraona Ramzesa II., ki je vladal od 1279 do 1213 pr. n. \xc5\xa1t. _NEWLINE_O Sanaktovih dejavnostih je znano zelo malo. Njegovi, D\xc5\xbeoserjevi in Sekemketovi reliefi iz Vadi Maghareha na Sinaju ka\xc5\xbeejo na pomembnost sinajskih rudnih bogastev, predvsem turkiza, v obdobju Tretje dinastije.\n_START_SECTION_\nGrob\n_START_PARAGRAPH_\nLokacija Sanaktovega groba ni zanesljiva. Dolgo se je domnevalo, da je bil pokopan v veliki mastabi K2 v Beit Khallafu, ker so v njej odkrili nekaj fragmentov z njegovim imenom. Nekaj egiptologov zdaj trdi, da je bil v tej mastabi pokopan visok uradnik, princ ali kraljica in ne faraon, drugi pa vztrajajo pri prvi hipotezi._NEWLINE_V mastabi so bili ostanki okostja mo\xc5\xbea, visokega preko 187 cm, kar je mnogo ve\xc4\x8d od povpre\xc4\x8dnih 167 cm starove\xc5\xa1kih Egip\xc4\x8danov. Zelo velika in prostorna je tudi pokojnikova lobanja. \xc4\x8ceprav je njena \xc5\xa1irina nenavadno velika v primerjavi z dol\xc5\xbeino, so razmerja njegovih dolgih kosti podobna razmerjem Egip\xc4\x8danov, zlasti tistih iz zgodnjega dinasti\xc4\x8dnega obdobja._NEWLINE_Mastaba je zaradi izredne vi\xc5\xa1ine pokojnika povezana z Manetovo pripovedjo, da je bil izredno visok vladar Sesohris iz Druge dinastije. Egiptolog Wolfgang Helck domneva, da je bil Sanakt pokopan v nedokon\xc4\x8dani grobnici zahodno od D\xc5\xbeoserjeve piramide. _NEWLINE_Sanakt se v medicinski literaturi pogosto omenja kot potencialni primer bolezni hipofize, \xc4\x8deprav o tem ni dokon\xc4\x8dnega soglasja, pa naj gre za akromegalijo ali gigantizem. Leta 2017 sta paleopatolog Francesco M. Galassi in egiptolog Michael E. Habicht v sodelovanju u Institutom za evolucijsko medicino Univerze v Z\xc3\xbcrichu zbrala mednarodno skupino izvedencev, da bi raziskali Sanaktov primer. Njihove raziskave so dokazale, da gre nedvomno za najstarej\xc5\xa1i znani primer gigantizma na svetu.'